Søren Søndergaard (EL), 2004-04-13:
Jo, det er jo klart, for det, der fuldstændig krystalklart ligger i tegningen, er, at Maskhadov bliver likvideret inden længe.
De planer ligger klar.
Man har set likvideringen i Qatar.
Jeg går ud fra, at udenrigsministeren formentlig sagtens kan nævne alle de fordømmelser, der er kommet fra Udenrigsministeriet og EU i den forbindelse.
Vi har også set, hvem der blev anholdt i forbindelse med de likvideringer, vi ved, hvem det er, der står bag, og vi ved, hvad Putin og andre har sagt om Maskhadov og hans legitimitet på nuværende tidspunkt.
Derfor er det et kernespørgsmål, et helt afgørende kernespørgsmål, at alle, der mener noget med støtte til det tjetjenske folks ret til at få indflydelse på deres egen skæbne, i hvert fald respekterer det valg, de har truffet én gang, et valg, som alle internationale observatører anså for at være så frit, som det nu var muligt, så demokratisk, som det nu var muligt under omstændighederne, nemlig det valg, som blev vundet af Maskhadov.
Det er klart, at man fra Ruslands side ønsker at fjerne Maskhadov fra scenen.
Derfor er det altså meget bekymrende - meget bekymrende - at vi i lige præcis denne her debat, for første gang, jeg i hvert fald har oplevet det, så massivt hører fra de borgerlige partier, at man tager valget af Kadyrov til efterretning, og at man oven i købet siger, at det jo er ham, vi må forhandle med, fordi der ikke er andre legitime repræsentanter for det tjetjenske folk.
Jeg synes, det er meget bekymrende, og det er især meget bekymrende, når man ser det i relation til de fuldstændig utilslørede trusler, der har været mod Maskhadovs liv fra russisk side.
Dernæst vil jeg sige, at jeg synes, udenrigsministerens gennemgang af Sakajevs artikel i Politiken var grundlæggende forkert, og at hans argumenter var forkerte.
Det, der jo er tale om,
er, at Rusland og den russiske regering karakteriserer alle, som bekæmper den russiske besættelse, som terrorister; alle, som kæmper mod den russiske besættelse, mod de russiske soldater, kalder man terrorister.
Og det er klart, at man selvfølgelig ikke fra den valgte tjetjenske regerings side kan acceptere at blive udskreget som terrorister.
Det betyder jo ikke, at der ikke blandt dem er terrorister, hvilket man jo bl.a. også selv har sagt.
Men det er selvfølgelig meget let, når man forhindrer en regering i at fungere i sit område, så bagefter at kritisere den for alle de ting, der sker i området.
Det bringer mig så frem til det afsluttende spørgsmål, nemlig spørgsmålet om forslagene til vedtagelse.
Udenrigsministeren siger: Tjetjenerne skal bare stoppe terroren, de skal bare se at få den terror stoppet.
Jamen hvilke tjetjenere skal stoppe hvilken terror? Det er jo det store spørgsmål.
Hvilke magtmidler har præsident Maskhadov og hans administration til at stoppe terrorismen i Tjetjenien? Hvilke muligheder har de?
Hvilke politikorps har de til deres rådighed?
Sagen er, at de ingenting har.
Det er jo det, der er grundlæggende absurd ved det forslag til vedtagelse, som ligger fra Socialdemokratiet, Radikale, Dansk Folkeparti og regeringen, og det er grundlæggende absurd af to grunde.
For det første fordi man i en situation, hvor alle tilsyneladende i ord er enige om, at situationen er blevet forværret, bare siger, at den bestræbelse, der skal være, skal fortsætte.
Man skulle jo tro, at når situationen var blevet forværret, så skulle indsatsen for at gøre noget ved situationen forstærkes.
Det er jo elementært og soleklart, men vi ser jo, hvordan, jeg havde nær sagt, skolelærer Kramer må ind og lave tekstanalyse og stille spørgsmål til udenrigsministeren og få udenrigsministeren til at sige, at det, der i virkeligheden menes, er forstærke, selv om det ikke står der.
Den anden grund til, at det forslag til vedtagelse, som ligger fra flertallet, er absurd,
er jo, at man netop opererer med en tjetjensk side, hvor enhver ved, at der ikke eksisterer nogen tjetjensk side.
På den tjetjenske side er der ubestrideligt terrorister.
Efter vores opfattelse, i hvert fald efter min personlige opfattelse kan jeg sige til udenrigsministeren, at jeg ikke er med til fra det her Folketing at sende appeller til forskellige terrorister rundtomkring i verden om, at de skal tage afstand fra terror.
Folk, der har begået terror, folk, der har dræbt uskyldige civile, skal altså retsforfølges, de skal fanges, de skal retsforfølges, og de skal sættes i spjældet. Sådan er det, det er vores holdning.
Dem skal man altså ikke udsende appeller til.